Σπύρος Καπράλος

Ο Σπύρος Καπράλος (γεννημένος στις 15 Απριλίου του 1955) είναι παλαίμαχος Έλληνας διεθνής αθλητής της υδατοσφαίρισης. Ήταν πρόεδρος της Ελληνικής Ολυμπιακής Επιτροπής για 16 χρόνια και είναι διευθύνων σύμβουλος της ναυτιλιακής εταιρείας Star Bulk Carriers.

 Βιογραφικό 
Ο Σπύρος Καπράλος γεννήθηκε το 1955 στην Αθήνα. Είναι γιος του Ιωάννη Καπράλου —ξυλεμπόρου, αθλητή καλαθοσφαίρισης και πετοσφαίρισης και αθλητικού παράγοντα— και της Αθηνάς Λαναρά.Φύλλο εφημερίδας "Αθλητική Ηχώ" της 14 Ιανουαρίου 1986, σελ. 6: "Διευκρινήσεις από τον κ. Ιω. Καπράλο"

Σπούδασε Οικονομικά στο Εθνικό και Καποδιστριακό Πανεπιστήμιο Αθηνών, και πήρε Μεταπτυχιακό Τίτλο Διοίκησης Επιχειρήσεων (MBA) στο Πανεπιστήμιο INSEAD της Γαλλίας.

Ήταν αθλητής του Ολυμπιακού και της εθνικής ομάδας υδατοσφαίρισης της Ελλάδας, με την οποία είχε πραγματοποιήσει αρκετές συμμετοχές. Μάλιστα, ήταν μέλος της εθνικής ομάδας που συμμετείχε στους θερινούς Ολυμπιακούς Αγώνες του 1980 στη Μόσχα, και του 1984 στο Λος Άντζελες. Yπήρξε πρωταθλητής Ελλάδος στην κολύμβηση από το 1969 έως το 1975.

Διετέλεσε Αρχηγός της Ελληνικής Αποστολής στους Ολυμπιακούς Αγώνες της Ατλάντα. Επιπλέον, διετέλεσε Διευθυντής Αθλητισμού της Επιτροπής Διεκδίκησης των Ολυμπιακών Αγώνων «Αθήνα 2004» και Μέλος του Διοικητικού Συμβουλίου της Οργανωτικής Επιτροπής Ολυμπιακών Αγώνων «Αθήνα 2004», καθώς και Εντεταλμένος Σύμβουλος της Οργανωτικής Επιτροπής, ενώ κατείχε και τη θέση του Αναπληρωτή Επικεφαλής Διοίκησης Επιχειρήσεων Αγώνων.

Ο Σπύρος Καπράλος είναι ο Πρόεδρος της Ελληνικής Ολυμπιακής Επιτροπής. Επανεξελέγη στη θέση αυτή για τρίτη τετραετία στις 20 Οκτωβρίου 2017 (πρωτοεξελέγη στη θέση αυτή τον Φεβρουάριο του 2009).

Είναι μέλος της Εκτελεστικής Επιτροπής της Ευρωπαϊκής Ολυμπιακής Επιτροπής.

Υπήρξε Πρόεδρος της Συντονιστικής Επιτροπής για τους 1ους Ευρωπαϊκούς Αγώνες «Μπακού 2015», ενώ κατέχει την ίδια θέση και για τους 2ους Ευρωπαϊκούς Αγώνες «Μινσκ 2019».
Από τον Οκτώβριο του 2004 έως τον Οκτώβριο του 2010 ήταν πρόεδρος του Χρηματιστηρίου Αθηνών και διευθύνων σύμβουλος της ΕΧΑΕ (Ελληνικά Χρηματιστήρια - Χρηματιστήρια Αθηνών). 

Τον Φεβρουάριο του 2011 ο Σπύρος Καπράλος ανέλαβε πρόεδρος και διευθύνων σύμβουλος της ναυτιλιακής εταιρείας Star Bulk Carriers. Σήμερα κατέχει τη θέση του προέδρου του διοικητικού συμβουλίου της εταιρείας.

Aπό τις 26 Ιουνίου 2019 είναι ο 13ος Έλληνας «Αθάνατος», μέλος της Διεθνούς Ολυμπιακής Επιτροπής (ΔΟΕ), μετά τους Δημήτριο Βικέλα –πρώτο πρόεδρο της ΔΟΕ (1894-1899)– και τους ακόλουθους που υπήρξαν μέλη της: Αλέξανδρο Μερκάτη (1899-1925), Γεώργιο Αβέρωφ (1926-1930), Νικόλαο Πολίτη (1930-1933), Άγγελο Βολανάκη (1933-1963), Ιωάννη Κετσέα (1946-1965), Κωνσταντίνο Β΄ της Ελλάδας (1963-1974), Πύρρο Λάππα (1965-1980), Επαμεινώνδα Πετραλιά (1975-1977), Νίκο Νησιώτη (1978-1986), Νίκο Φιλάρετο (1981-2005) και Λάμπη Νικολάου (1986-2015).Ο Σπύρος Καπράλος ο 13ος Ελληνας «αθάνατος» στην ιστορία της ΔΟΕ

 Παραπομπές 

 Πηγές 
 Το προφίλ του Σπύρου Καπράλου στο sports-reference.com
 Βιογραφικό του Σπύρου Καπράλου στην σελίδα της Ελληνικής Ολυμπιακής Επιτροπής

Κατηγορία:Έλληνες υδατοσφαιριστές
Κατηγορία:Υδατοσφαιριστές ΟΣΦΠ
Κατηγορία:Οικογένεια Λαναρά
Κατηγορία:Πρόεδροι Ελληνικής Ολυμπιακής Επιτροπής
Κατηγορία:Υδατοσφαιριστές στους Θερινούς Ολυμπιακούς Αγώνες 1980
Κατηγορία:Υδατοσφαιριστές στους Θερινούς Ολυμπιακούς Αγώνες 1984
Κατηγορία:Υδατοσφαιριστές Εθνικής Ελλάδας